Imperialisme bahasa

Imperialisme bahasa melibatkan pemindahan sesebuah bahasa paling berpengaruh kepada bangsa-bangsa lain. Pemindahan ini pada dasarnya merupakan penyerlahan kuasa, bukan sahaja melalui kuasa ketenteraan, bahkan juga kuasa ekonomi, maka ciri-ciri budaya paling berpengaruh turut dipindahkan bersama bahasa itu.
Sejak awal 1990-an, teori imperialisme bahasa telah menarik perhatian di kalangan para ahli linguistik gunaan. Terutama sekali, buku keluaran tahun 1992 berjudul Linguistic Imperialism oleh Robert Phillipson yang cukup berpengaruh, yang mana Phillipson mengkaji pengecaman imperialisme bahasa seawal pembidasan British Council oleh rejim Nazi dan penilaian Kesatuan Soviet mengenai bahasa Inggeris sebagai bahasa kapitalisme dan penguasaan dunia, telah mencetuskan perbahasan mengenai kelebihan dan kekurangan teori ini.
Imperialisme bahasa juga sering dilihat dalam konteks imperialisme kebudayaan.

Bahasa lain

Tak kira bila atau di mana jua, terutamanya zaman penjajahan atau cubaan sesebuah budaya berpengaruh untuk menyatukan sesebuah kawasan dalam penguasaannya, timbu juga fenomena yang sedemikian rupa. Di Timur Jauh, Afrika dan Amerika Selatan, bahasa-bahasa setempat selama ini menghadapi ancaman digantikan atau diketepikan secara paksa oleh bahasa dari budaya yang lebih berpengaruh. Contohnya, bahasa Tibet and loghat-loghat Cina minoriti diganti oleh bahasa Mandarin, bahasa Quechua diganti oleh bahasa Sepanyol, dan sebagainya.
Sungguhpun bahasa Inggeris kini terkenal kerana imperialisme bahasa, namun harus diingatkan bahawa ketika Zaman Pertengahan, bahasa Inggeris juga diancam oleh imperialisme bahasa Perancis, terutamanya berikutan penaklukan oleh orang Norman. Selama berabad-abad lamanya, bahasa Perancis atau Anglo-Norman menjadi bahasa rasmi pentadbiran yang mencapai taraf bahasa tertinggi di England. Bahasa Latin pula kekal sebagai bahasa rasmi gereja dan bahasa pengajian. Walaupun bagi kebanyakan penutur asli bahasa Inggeris, banyak perkataan yang diperkenalkan oleh kuasa Norman kini sukar dibezakan dari perkataan berasal Jermanik (leluhur bahasa Inggeris, Jerman, Belanda dll.), namun kata pinjaman yang dipelajari dari bahasa Latin dan Perancis lebih beradab bunyinya.
Berikutan penubuhan Empayar Rom Suci di kawasan Jerman dan Eropah Tengah, Bahasa Jerman dan loghat-loghatnya menjadi pilihan utama kebanyakan golongan bangsawan Eropah Tengah. Bahasa Jerman berjaya diluaskan ke Eropah Tengah dan Timur sebagai bahasa perdagangan dan darjat, sehingga pengakhirannya selepas Perang Dunia II (Lihat juga Penjermanan.).
Bahasa Perancis juga dikenali sebagai bahasa perluasan kuasa. Bahasa-bahasa setempat seperti bahasa Breton, Basque dan Corsica sangat diketepikan di Perancis. Proses yang digelar pemperancisan ini amat ditentang penutur bahasa-bahasa setempat tersebut, sehingga timbulnya tuntutan kemerdekaan seperti di Bretagne dan Flanders (Belgium).
Satu lagi contoh imperialisme bahasa pernah dilihat di negara India selepas baru mencapai kemerdekaan. Pihak berkuasa India pada mulanya cuba menjadikan bahasa Hindi sebagai "bahasa kebangsaan" yang tunggal, namun disebabkan bantahan dari negeri-negeri selatan (yang bertutur dalam bahasa-bahasa Dravidia seperti Kannada, Telugu, Tamil, Malayalam, and Tulu) serta negeri Benggala Barat (yang berbahasa Bengali), maka gagalnya dasar "bahasa kebangsaan". Oleh itu, dua bahasa iaitu Bahasa Hindi dan Inggeris dijadikan "Bahasa-Bahasa Rasmi Kerajaan Kesatuan India." Namun begitu, semenjak ekonomi India dibuka pada tahun 1991, bahasa Inggeris dijadikan lingua franca perniagaan, pengajian tinggi dan penyelidikan. Di kawasan bandar besar di India, sekolah rendah pun menggunakan bahasa Inggeris sebagai bahasa perantara.

Kritikan

Ramai ilmuwan telah menyertai perbincangan hangat mengenai hujah-hujah Phillipson. Misalnya, Alan Davies membayangkan Phillipson menghantui Jabatan Linguistik Gunaan di Edinburgh:
'Tangkaplah mereka', serunya, merujuk kepada siapa-siapa yang selama ini berpura-pura cuma mengajar bahasa gunaan, tetapi sebaliknya merancang bersama British Council untuk menguasai dunia.
Bagi Davies, terdapat dua budaya yang mendiami imperialisme bahasa, iaitu budaya rasa bersalah ("penjajahan tak sepatutnya berlaku"); dan budaya putus harapan ("kita tidak sepatutnya melakukan apa yang kita sedang lakukan"). Rajagopalan mara setapak lagi mempertahankan hujah Phillipson bahawa timbulnya kompleks rasa bersalah di kalangan pakar ELT (pembelajaran dan pengajaran bahasa Inggeris).
Davies juga berhujah bahawa dakwaan Phillipson bukannya boleh dipalsukan: "andai bangsa yang dikuasai... hendak menerima bahasa Inggeris dan masih ingin mengekalkannya? Jawapan RP yang tak boleh dipalsukan ini mestilah mereka tidak boleh, kerana mereka dipujuk supaya tidak menjaga kepentingan mereka yanf lebih baik." Oleh yang demikian, dihujahkan bahawa teori Phillipson ini seolah-olah tidak memandang tinggi kebolehan negara membangun membuat keputusan secara bebas (iaitu sama ada hendak menerima ELT atau sebaliknya). Dalam konteks Nigeria, Bisong berhujah bahawa golongan "terpinggir" menggunakan bahasa Inggerise secara pragmatik, yang mana mereka menghantar anak mereka ke sekolah berbahasa Inggeris semata-mata kerana mahu anak mereka menguasai berbilang bahasa apabila besar nanti. Berbalik kepada Phillipson, Bisong bertegas bahawa "mentafsir tindakan-tindakan sedemikian sebagai hasil mangsa-mangsa imperialisme bahasa pusat adalah memutar-belitkan bukti sosiolinguistik agar selaras dengan suatu tesis praanggap." Seandainya bahasa Inggeris harus dimansuhkan kerana keasingannya, hujah Bisong lagi, maka Nigeria sendiri terpaksa dibubarkan juga kerana dianggap sebagai struktur penjajah.
Lebih-lebih lagi, tanggapan bahawa bahasa Inggeris itu bersifat imperialisme itu juga menghadapi kecaman. Henry Widdowson berhujah bahawa "wujudnya percanggahan dalam tanggapan bahawa sesebuah bahasa dengan sendirinya boleh menggunakan penguasaan hegemoni: jika begitu, anda tidak dapat mencabar penguasaan itu lagi." Apatah lagi, turut dicabar adalah tanggapan bahawa perluasan bahasa Inggeris semestinya membayangkan penurunan taraf bahasa setempat. Holborrow menunjukkan bahawa "bukan semua jenis bahasa Inggeris utama yang berkuasa, begitu juga bukan semua penutur bahasa pinggiran didiskriminasi sama rata." Contohnya, Bahasa Inggeris Ireland boleh dianggap sebagai suatu bentuk bahasa Inggeris utama yang bukan berkuasa.
Oleh yang demikian, boleh dikatakan bahawa pihak yang sependapat dengan Phillipson memandang pemilihan bahasa dikenakan oleh pengaruh luar, sementara pihak pembangkang memandangnya sebagai pilihan sendiri.

Maklum balas

Pihak yang menyokong hujah-hujah yang mengiyakan realiti imperialisme bahasa mendakwa bahawa hujah-hujah pembangkang sering diketengahkan oleh penutur asli bahasa Inggeris ekabahasa yang mungkin berpendapat bahawa taraf semasa bahasa Inggeris sepatutnya diraikan.
Sebaliknya, juga didakwa bahawa sesiapa yang melihat perluasan bahasa Inggeris yang menjadi-jadi di dunia sebagai perkembangan yang membimbangkan (iaitu meminggirkan taraf bahasa setempat di samping mampu merendahkan atau menghakis nilai kebudayaan setempat) lebih mudah menerima pandangan Phillipson. Alastair Pennycook, Suresh Canagarajah, Adrian Holliday dan Julian Edge secara umumnya tergolong dalam pihak ini yang disifatkan sebagai ahli linguistik gunaan kritis. 
Walaupun begitu, ulasan Henry Widdowson mengenai analisa wacana kritis boleh dikenakan pada ahli-ahli linguistik gunaan kritis tersebut:
Mesti boleh dikatakan bahawa sesuatu hujah boleh dikelirukan atau adanya kepincangan pada kupasan, tanpa menafikan keadilan perjuangan yang didukung. Pada pandangan saya, jika tujuannya adil maka kita harus mencari jalan untuk menyokongnya dengan hujah yang koheren... Saya pasti boleh berhujah bahawa berbuat sebaliknya merugikan perjuangan. Bagi langkah-langkah pendedahan ideologi secara analisa yang wajar... sudah tentu boleh digunakan untuk melanjutkan mana-mana perjuangan, baik haluan kanan mahupun kiri... Dengan adanya komitmen dan iltizam, anda pasti mencapai sasarannya.